《苦雪四首》
唐代·高适

二月犹北风，天阴雪冥冥。寥落一室中，怅然惭百龄。

苦愁正如一，门柳复青青。

惠连发清兴，袁安念高卧。余故非斯人，为性兼懒惰。

赖兹尊中酒，终日聊自过。

濛濛洒平陆，淅沥至幽居。且喜润群物，焉能悲斗储。

故交久不见，鸟雀投吾庐。

孰云久闲旷，本自保知寡。穷巷独无成，春条只盈把。

安能羡鹏举，且欲歌牛下。乃知古时人，亦有如我者。

作者简介：高适（704—765年），字达夫，一字仲武，渤海蓨（今河北景县）人，后迁居宋州宋城（今河南商丘睢阳）。安东都护高侃之孙，唐代大臣、诗人。曾任刑部侍郎、散骑常侍，封渤海县侯，世称高常侍。于永泰元年正月病逝，卒赠礼部尚书，谥号忠。作为著名边塞诗人，高适与岑参并称“高岑”，与岑参、王昌龄、王之涣合称“边塞四诗人”。其诗笔力雄健，气势奔放，洋溢着盛唐时期所特有的奋发进取、蓬勃向上的时代精神。有文集二十卷。